**Gen. 2:4b-25**

**“God se mense.”**

*Andries Burger, GK Pinetown, 03 Maart 2019*

Kinders **OPNEEM**

Daar is ŉ paar goue drade wat regdeur die Bybel loop.

Selfs as mens in die middel eers begin lees, by die evangelies byvoorbeeld, dan kry jy ook daarmee te doen, maar dis moeilik om dit heeltemal in perspektief te verstaan.

Dit is netso wanneer jy ŉ storieboek in die middel begin lees – jy kan steeds agterkom hoe die storie afloop, maar jy verstaan nie mooi hoe alles in mekaar steek nie.

Ons is besig om hierdie goue drade van God se openbaring in die Bybel op te tel by hulle begin – in die eerste 11 hoofstukke van Genesis.

Daar is veral vier hoofmomente in hierdie begin van die Bybel wat jy ook die oergeskiedenis of die voor-geskiedenis kan noem:

 die skepping (1-2), die sondeval (3-5) die sondvloed (6-9) en die verstrooiing (10-11).

Al vier is belangrike onderbou om die volle omvang en wonder van Christus in perspektief te begryp.

Genesis 1 fokus op God wat voor alles al daar was en toe alles wat ons kan sien, en wat ons nie kan sien nie, geskep het uit niks.

Hy is bo die skepping verhewe en die ganse skepping, ook en veral die mens, moet ŉ loflied wees vir ons Skepper.

Dit is die eerste goue draad waaraan ons moet vashou as ons die res van die Bybel reg wil verstaan. Dit gaan nie oor die skepping nie, dit gaan nie oor die mens – oor my en jou nie. Alles gaan oor God.

In Genesis 2 word die skeppingsverhaal weer vertel, maar uit ŉ ander hoek.

In hoofstuk 1 word die skepping beskryf met die aarde as fokuspunt,

en in hoofstuk 2 word dit vertel met die fokus op die verhouding tussen God en die mens en die doel waarvoor God die mens geskep het – nog twee goue drade wat regdeur die Bybel loop...

<< Lees Gen. 2:4-25 >>

Dadelik in v.4 kom ons al agter dat die fokus anders is as wat dit in hoofstuk 1 was. In hoofstuk een verwys God na Homself as “Elohim” – die Almagtige, Alwyse God.

Maar nou in hoofstuk 2 word Hy aangedui as die “Here God”, oftewel “Yahweh Elohim” – dit is die Verbondsgod – steeds Almagtig en Alwys.

Met die naam “Yahweh Elohim”, moet ons reeds weet dat Hy nie net die grote, almagtige, alwyse God is ver en verhewe en afsydig van die skepping en die mens nie –

 maar dat Hy ons innig liefhet en koester.

 Reg van voor die begin af – en reg tot verby die einde.

Ons Verbondsgod maak bekend dat Hy die mens nougeset en baie spesifiek gemaak het – anders as wat Hy al die ander dinge geskep het.

By alles behalwe die mens lees ons bloot dat Hy gesê het dit moet daar wees, en toe was dit daar. Soos toe Hy in 1:24 gesê het dat die aarde lewende wesens moet voortbring – mak en wilde en kruipende diere – en toe het die gebeur. Met sy woorde het Hy dit gemaak.

Maar met die mens se skepping beskryf Hy die moeite wat Hy gedoen het om die mens te maak.

In 2:7 lees ons dat die Verbondsgod die mens gevorm het uit die stof van die aarde.

Soos ŉ pottebakker klei neem en ŉ pot of ŉ koppie maak, so het God stof geneem en die mens gemaak.

En nadat Hy die mens uit die stof gevorm het, het God sy eie asem in die mens geblaas sodat die mens ŉ lewende wese geword het.

Die mens is dus ook maar net ŉ skepsel, gevorm uit iets laags en alledaags – stof.

Maar tegelykertyd is die mens baie meer, die mens het God se asem – iets hemels.

Hy sê dat Hy die mens na sy beeld gemaak het.

Die mens is ŉ afbeelding van God, iets van die onsigbare God word sigbaar in die mens.

Nou moet ons nie dink God lyk soos ons met hare en ŉ neus en elmboë en hakskene nie.

Hy hét al in die vorm van ŉ gewone mens verskyn – soos aan Abraham in Gen. 18.

Maar as Esegiël die magtige verskyning van die Here beskryf in Eseg. 1 – dan is dit soos ŉ onverstaanbare deurmekaarspul want ons woorde en begrip is net te min daarvoor.

En tog moet God se beeld sigbaar word deur die mens – wat sou dit kon wees?

 Die mens moet dit wat God van Homself openbaar in die Skrif fisies uitbeeld of uitleef.

Die karakter van God, wie Hy is en wat Hom opgewonde maak en wat Hom omkrap, moet in ons duidelik sigbaar wees.

Neem byvoorbeeld die vrug van die Heilige Gees waarvan ons in Gal 5:22 gelees het:

God se liefde, vrede, geduld, getrouheid ens. moet sigbaar word in ons en deur ons want Hy het ons na sy beeld geskep.

Hy leer ons bid dat Hy ons sal vergewe soos ons ander vergewe –

sy vergifnis moet sigbaar word in ons vergifnis van ander,

 want Hy het ons na sy beeld geskep.

En kyk dan hoe versorg Hy die mens, hierdie stoflike wese met ŉ hemelse asem, hierdie beeld van God.

Hy lê die allerwonderlikste tuin van Eden aan, die paradys (v. 8-14).

Die beskrywing van die tuin en die landstreek en die riviere is so vol spesifieke name, wat ons nie meer kan plaas nie, maar die wat eerste lesers waarskynlik sou.

 Hierdie is nie ŉ miete nie, maar ŉ fisiese werklikheid in die mens se oergeskiedenis.

Daar in die tuin, die paradys, daar versorg die Here die mens wat Hy na sy beeld geskep het.

Hy gee groot vryheid om van al die wonderlike plante en vrugte te eet en dit te geniet (v.9) behalwe net een.

In oorvloed sonder kommer gee die Verbondsgod die paradys as ŉ woonplek vir die skepsel na sy beeld.

Maar Hy los hom nie alleen daar nie, God is by die mens.

Ons lees later in 3:8 van God se gewoonte om saam met die mens te wandel in die tuin wanneer die aandwindjie opkom.

Dit is ŉ saamwees met God aan die einde van die dag, in besinning oor die dag, oor die lewe, ŉ persoonlike saamwees in vrede en rustigheid na die dag se werk.

Nog voordat die mens iets sê of vra sien God self raak dat hy alleen is en eensaam, dat daar niks en niemand is in die skepping wat by hom pas nie.

In sy alleenheid mis hy die gemeenskap wat God het tussen Vader, Seun en Gees. Dit is nie goed nie sê God, sonder gemeenskap kan die mens nie heeltemal beeld van God wees nie.

En dan maak God vir hom ŉ hulp, ŉ gelyke, iemand van sy aard, van sy wese (v. 18-23).

God maak nie nog ŉ mens uit stof nie, maar ŉ mens uit die mens wat Hy reeds gemaak het. Die Hebreeuse woorde maak die duidelik uit Adam se reaksie – God maak ŉ “manin” uit die “man” (OAV). In Engels skep Hy uit die “man” ook ŉ “woman”.

 Vir een man, maak Hy een vrou –

nie meer as een nie, en ook nie ŉ ander man nie;

 en vir een vrou net een man, nie meer as een nie en nie ŉ ander vrou nie.

Die verhouding tussen man en manin, tussen man en vrou is so heg dat die man sy ouers verlaat om sy vrou aan te kleef (OAV) – om vas en seker en uitsluitlik een te wees met haar (v.24).

Hulle was kaal en nie skaam daaroor nie (v.25).

Dit is nie net maar ŉ verwysing na die slaapkamer nie.

Die verhouding tussen man en vrou, maar ook tussen hulle en God was

sonder sonde, sonder enigiets om oor skaam te wees, sonder enige iets om weg te steek.

Volmaak in verhouding met mekaar en met God –

 Dit is hoe God dit geskep het, dit is hoe dit moet wees...

God het dit in ons ingeskep en daarom is dit ŉ soeke en ŉ hunkering in elke mens –

ons is deel van die skepping ja, maar met hemelse verwagting,

met ŉ hunkering na koestering in versorging en

na harmonie met ander mense en

meestal ook die liefde van ŉ lewensmaat,

 en die vrede en teenwoordigheid met God.

En tog is dit in ons lewens soveel keer bloot ŉ illusie. Jy weet self hoe ver ons samelewing, ons eie lewens hiervan is.

Alles is gebreek en stukkend – maar dit is die volgende goue draad van God se openbaring wat ons in hoofstuk drie sal optel.

Alles is egter nie tevergeefs nie, in Christus is daar hoop en volkome herstel in hierdie lewe en die ewigheid terug in die paradys – nog ŉ goue draad uit hoofstuk drie wat kom.

Daar is ŉ ander baie belangrike openbaring in die verhouding tussen God en die mens, en ook tussen die mens en die res van die skepping wat bekend gemaak word in Genesis 1 en 2

– die doel waarom God die mens geskep het,

 waarom Hy ons na sy beeld geskep het,

 waarom Hy ons as man en vrou gespek het.

Die mens, man en vrou elkeen en gesamentlik, is God se verteenwoordiger (1:26,27).

Omdat ons na sy beeld gemaak is, moet ons sigbare verteenwoordigers wees van ons onsigbare Skepper, ons Verbondsgod, Almagtige en Alwyse.

Dit beteken ons moet namens God praat en optree.

En wat moet ons namens Hom, as sy verteenwoordigers doen?

 Ons moet die aarde bewoon, en bewerk (1:28; 2:5), en bewaar (2:15).

Die eerste opdrag aan die mens, aan die een man en een vrou, is om vrugbaar te wees en kinders te hê.

Ouerskap is ŉ goddelike opdrag al weet ons dat die lewe alleen van God kom en ons nie self daaroor beheer het nie.

En in die hê en grootmaak van kinders – wat ook deel is van die skepping soos ons – moet ons God se verteenwoordigers optree.

In alles wat ons sê en in alles wat ons moet ons ons kinders versorg en opvoed namens God – want ouers is verteenwoordigers van God.

Dan die opdrag om die skepping te bewerk en te bewaar.

Werk is nie ŉ straf nie, dit is ŉ opdrag van God nog voordat daar sonde in die wêreld was.

Ons samelewing is nog maar vasgevang onder die denke van die heidene.

Een klomp het geglo dat hulle gode die mens gemaak het sodat die gode kon rus want werk is veragterlik,

die Grieke weer het geglo dat Zeus die eerste vrou Pandora gemaak het en dat sy ŉ fles gehad het met straf in soos dood, siekte, en werk daarin wat as straf vir die mens uitgekom het toe sy die fles oopgemaak het. (Panodra’s box.)

Baie Bybellesers onthou net Gen. 3:17 se straf op sonde dat ons met swaarkry ŉ bestaan sal maak – in die sweet van jou aangesig sal jy jou brood verdien (OAV).

Maar voor die sondeval was werk reeds daar – sonder vloek en sonder swaarkry.

Trouens – God self het gewerk deur te skep sodat Hy gerus het na sy werk.

En in Joh. 5:7 sê Jesus, *“My Vader werk tot nou toe, en Ek werk ook.”*

Hy het die mens na sy beeld gemaak om sy verteenwoordigers te wees, en daarom moet ons die opdrag om te werk uitvoer namens God.

 Die skepping is belangrik!

God wil dit bewerk en bewaar en Hy het die mens geskep om dit namens Hom, as sy verteenwoordigers te doen.

Hy het wel geskep uit niks uit, maar ons neem wat Hy geskep het en werk verder daarmee.

Vir baie jare het my werk te doen gehad daarmee om koolwaterstof molekules wat reeds bestaan te neem en verwerk en verander om petrol te maak – en dit was goed om mense tot voordeel te wees.

Ek moes dit namens God doen en dus sekermaak dat ek nie die skepping en ook mense benadeel met besoedeling en beserings en dinge nie.

As jy skoolhou namens God dan leer jy kinders die wonders van God se skepping, van hulleself en jy dra die vonk van kreatiwiteit en hoop en drome oor.

So is daar mense wat namens God mure messel, of motors regmaak, of koek bak of klere maak, of toilette skoonmaak, of mielies plant.

Onthou jy Ef. 6:6,7 waar Paulus leer dat ons eintlik vir God werk ongeag wat ons doen, waar of vir watter aardse baas ons werk?

Tim Keller sê o.a. dat Gen. 2 leer dat wanneer ons werk ons moet “inkyk, uitkyk en opkyk”.

Ons moet “inkyk” na die gawes wat God ons gegee het, waarmee Hy elkeen geskep het.

Daar is dinge waarvan jy hou en ander dalk nie, daar is dinge waarmee jy baie beter is as ander, dinge wat vir jou maklik is waarmee ander dalk sukkel.

Maar dit gaan nie net oor jou nie, met werk moet jy ook “uitkyk”.

Kyk na die samelewing en die gemeenskap, die mense en die omgewing om jou.

 Wat is nodig om gedoen te word, waarna is daar ŉ behoefte, wat kom kort?

En allerbelangrik is “opkyk” na Hom wat jy verteenwoordig.

Weet in die eerste plek dat as jy ŉ werkende God se verteenwoordiger is,

 dat jy Hom ook in werk moet verteenwoordig.

Werk is nie vir Hom ŉ straf nie – dit is deel van sy karakter, deel van sy beeld waarin Hy jou geskape het.

Wat vra Hy en waar en hoe wil Hy jou gebruik?

Luister fyn en versigtig om nie jou eie kop te volg of maar bloot ŉ slaaf van ander te wees nie. Watter deure maak Hy oop, en watter nie?

O en dan die vraag...

Sal jou gawes en die gemeenskap se behoefte dalk ook van jou werksopoffering vra, dalk selfs lyding?

 Dit was die geval met Paulus se werk, en met Jesus Christus se werk.

 Na sy beeld – in sy krag...

Onthou ook dat as ons namens God werk, soos Hy ons geroep en geskep het, dan moet ons ook sy patroon van werk en rus uitleef.

Nadat sy skeppingwerk klaar was, het Hy gerus. Later stel Hy die patroon van werk en rus in as deel van sy lewenswet vir sy volk, sy verteenwoordigers (Ex. 20).

Dit is nie net ŉ fisiese rus en slaap nie, maar spesifiek ŉ geestelike rus in Hom.

 Soos Dawid in Ps. 3 getuig dat te midde van vervolging kan hy slaap en uitrus.

Sukkel jy hiermee – soos ek ook? Kyk op –

 jou waarde en jou sukses word nie van binne bepaal nie (jou eie pligsbesef en dryf nie)

 jou waarde word ook nie van buite bepaal nie (ander se opinie nie).

Fokus op jou ware werkgewer, Hom namens wie jy werk,

 Hy wat jy verteenwoordig en aan wie jy uiteindelik rekenskap sal gee.

Onthou ook dat soos wat jou lewensomstandighede verander, soos wat jy bv. ouer word sal die werk wat jy namens God doen verander –

maar jou opdrag om jou werkende God te verteenwoordiger te wees hou nie op wanneer jy die dag “aftree” sodat net vir jou self in selfsugtigheid kan leef nie.

 Niks doen pas tog duidelik nie by iemand wat na God se beeld geskep is nie?

God het die mens, man en vrou gemaak as sy verteenwoordiger.

Om namens Hom die aarde te vul met ŉ nageslag, om dit te bewerk en te bewaak as sy verteenwoordigers.

Al is die mens net stof, het God ons sy asem gegee sodat ons lewende wesens is wat Hom met ons gesindheid, ons woorde en ons gedrag moet uitbeeld.

Vir die mens is Hy is nie net Elohim, Almagtig en Alwys nie, Hy is ook Yahweh, Verbondsgod in ŉ liefdevolle, versorgende, persoonlike verhouding.

Daarby gun Hy die mens iets van die liefdevolle gemeenskap wat Vader, Seun en Gees het, daarvoor gee Hy die mens ŉ hulp, ŉ lewensmaat.

Een man en een vrou, een vrou en een man – met so ŉ verhouding met mekaar en met God dat hulle niks het om weg te steek nie, niks om oor skaam te wees nie.

Is dit nie allerwonderliks nie?

 Dis wat God geskep het, dit is hoe dit was, dit is hoe dit behoort te wees.

Maar kyk bietjie rond om jou...

 Kyk na jou eie lewe...

Daar is natuurlik tekens hiervan...

 Maar dit is so yl gesaai... Selfs in die beste is daar meer wat afwyk as wat reg is.

Verskeurde of afsydige verhoudings onder mekaar;

hunkering na lewensmaats of kinders sonder enige vervulling;

soeke na lewensmaats anders as wat God bedoel het;

vernietiging van die natuur vir selfsug en selfverryking, nalatigheid, of selfs moedswilligheid;

 uitbuiting en onmoontlikte werkslas sonder arbeidsvreugde.

Waarom is dit so anders as wat God dit geskep het en as wat dit was vir die eerste mense in die Paradys tuin van Eden?

Die mens se rebellie en die gevolge daarvan is die volgende goue draad deur die Bybel wat ons by ŉ volgende geleentheid uit hoofstuk 3 gaan begin optel.

Vir nou net die vraag – is daar enigsins hoop?

Natuurlik – in Jesus Christus word ons herstel as God se verteenwoordigers,

maak Hy ons weer nuut en bemoedig Hy ons om selfs in die stukkende ou wêreld vrede en vreugde te ken in ons verhouding met Hom, met mekaar en met ons werk as sy verteenwoordigers. In Christus kry ons deel aan sy gemeenskap selfs al mis ons die vervulling van ŉ begeerte na ŉ lewensmaat of kinders.

Kom praat gerus met my, die ouderlinge en eintlik enigeen in die gemeente oor enige van hierdie goed as jy daarmee worstel.

Vir nou – hou ingedagte wat God gemaak het en hoe dit was

Wonderlik om God se spesiale skepsels te wees,

 met sy lewensasem in ons,

 na sy beeld geskape – en herskep deur Christus.

Amen